Ændret forslag til RÅDETS FORORDNING om ændring af forordning (EF) nr. 723/97 om gennemførelse af medlemsstaternes aktionsprogrammer inden for kontrol med udgifter der påhviler EUGFL, Garantisektionen

(forelagt af Kommissionen i henhold til EF-traktatens artikel 250, stk. 2)

BEGRUNDELSE

I april 1999 vedtog Kommissionen et forslag til en rådsforordning om ændring af forordning (EF) nr. 723/97 om gennemførelse af medlemsstaternes aktionsprogrammer inden for kontrol med udgifter der påhviler EUGFL, Garantisektionen (KOM(1999) 169 endelig - 1999/0091 (CNS)).

Forslaget tager sigte på at forbedre kontrollen med Garantisektionens udgifter ved at give EF mulighed for at yde tilskud til omkostninger, som medlemsstaterne afholder i særlige tilfælde, hvor Kommissionen anmoder dem om at foretage kontrol i et antal tilfælde, der ligger væsentligt over den minimumsprocent, der er fastsat i andre forordninger.

På plenarforsamlingen den 13. april 2000 afgav Europa-Parlamentet en positiv udtalelse om Kommissionens forslag, ligesom det vedtog to ændringsforslag til hertil.

Det første, der vedrørte en ændring af retsgrundlaget fra traktatens artikel 37 til artikel 280, kan Kommissionen ikke acceptere. Den finder, at ændringen af forordning (EF) nr. 723/97 udelukkende tager sigte på, at kontrollen med udgifterne til landbruget kan fungere bedre, og retsgrundlaget for dens forslag derfor bør være traktatens artikel 37.

Det andet ændringsforslag vedrørte den nye artikel 5a og havde til formål

a) at gøre denne artikel klarere, så det tydeligt fremgår, at medfinansieringen vedrører supplerende udgifter, som medlemsstaten afholder,

b) at fastsætte, at medfinansieringen også skal omfatte supplerende udgifter, der afholdes af Kommissionen i forbindelse med forvaltningen af ordningen.

Kommissionen kan acceptere første del heraf som anført under litra a), men kan ikke acceptere anden del som anført under litra b), da der herved skabes forvirring med hensyn til budgetmæssige driftsudgifter og administrationsudgifter.

Kommissionens ændrede forslag indeholder desuden to tekniske ændringer, hvoraf den ene vedrører den nye nummerering af traktatens artikler efter Amsterdam-traktatens ikrafttrædelse, og den anden skyldes, at forordning (EF) nr. 1258/1999 er trådt i stedet for forordning (EØF) nr. 729/70.

1999/0091 (CNS)

Ændret forslag til RÅDETS FORORDNING om ændring af forordning (EF) nr. 723/97 om gennemførelse af medlemsstaternes aktionsprogrammer inden for kontrol med udgifter der påhviler EUGFL, Garantisektionen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1] EFT C 137 af 18.5.1999, s. 8.

under henvisning til udtalelse fra Europa-Parlamentet [2], og

[2] EFT C

ud fra følgende betragtninger:

(1) I henhold til artikel 8 i Rådets forordning (EF) nr. 1258/1999 af 17. maj 1999 om finansiering af den fælles landbrugspolitik [3], træffer medlemsstaterne de fornødne foranstaltninger for at sikre sig, at de af EUGFL finansierede foranstaltninger virkelig er blevet gennemført, og at de er blevet gennemført på behørig måde, for at forhindre og forfølge uregelmæssigheder og for at gennemføre tilbagebetaling af beløb, der er udbetalt med urette på grund af uregelmæssigheder eller forsømmelser.

[3] EFT L 160 af 26.6.1999, s. 103.

(2) I henhold til artikel 1 i Rådets forordning (EF) nr. 723/97 [4], deltager Fællesskabet i medlemsstaternes udgifter til nye aktionsprogrammer, der er en følge af nye fællesskabsforpligtelser, som er godkendt af Kommissionen, og som tager sigte på at forbedre strukturen eller effektiviteten af kontrollen med udgifterne under EUGFL, Garantisektionen.

[4] 4 EFT L 108 af 25.4.1997, s. 6.

(3) For at øge kontrollen inden for EUGFL, Garantisektionen, må det fastsættes, at Fællesskabet yder tilskud, når Kommissionen ekstraordinært forlanger, at medlemsstaterne i visse sektorer foretager væsentligt mere kontrol end den minimumskontrol, der er fastsat i andre forordninger -

UDSTEDT FØLGENDE FORORDNING:

Artikel 1

I forordning (EF) nr. 723/97 indsættes som artikel 5a:

«Artikel 5a

Kommissionen kan inden for rammerne af de disponible budgetmidler i henhold til nærværende forordning medfinansiere 50% af de supplerende udgifter, medlemsstaterne har i særlige tilfælde, hvor Kommissionen forlanger, at de i visse sektorer foretager væsentligt mere kontrol end den minimumskontrol, der er fastsat i andre forordninger.

Den pågældende medfinansiering må ikke dække personaludgifter og udgifter, der normalt falder under artikel 1, stk. 4, i forordning (EF) nr. 1258/1999.»

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand